Ongeregistreerde dokters in Noord-Kaap vas(Argieffoto: Unsplash) Die polisie, in samewerking met die Raad op Gesondheidsberoepe (RGB), het die afgelope week twee ongeregistreerde dokters – albei burgers van die Demokratiese Republiek van die Kongo – in die Noord-Kaap aangekeer. Lede van die RGB se inspektoraat en die Delportshoop-polisie het Dinsdag toegeslaan op ŉ praktyk van dr. MJ Amsani op die dorp. Tydens die operasie is Jonathan Ilunga Kilumba in hegtenis geneem nadat vasgestel is dat hy as dokter praktiseer hoewel hy nie by die raad geregistreer is nie. Kilumba werk sedert Oktober verlede jaar by die praktyk en is aangekeer vir die oortreding van die Wet op Gesondheidsberoepe. Die span het ook toegeslaan op ŉ praktyk van Amsani op Daniëlskuil. Hier is Josue Katshelewa Luhanga ook vir die oortreding van die Wet op Gesondheidsberoepe in hegtenis geneem. Hy werk sedert Mei vanjaar by die praktyk, maar is ook nie by die RGB geregistreer nie. “Dr. Amsani se registrasie by die RGB is aktief en hy sal by die Raad vir Mediese en Tandheelkundige Beroepe aangemeld word,” lui ŉ verklaring van die RGB. Die raad het ŉ hernieude beroep op geregistreerde praktisyns gedoen om nie ongeregistreerde praktisyns as plaasvervangers aan te stel nie. Praktisyns se kwalifikasies en registrasiestatus kan op die RGB se webwerf nagegaan word.